Wes-Kaapse ANC-sekretaris geskorsargieffoto “Die ANC bevestig dat daar Maandag ŉ voorval by ons kantore was waarby die provinsiale sekretaris en ŉ personeelnavorser betrokke was,” het Marius Fransman, provinsiale voorsitter, in ŉ verklaring gesê. “ANC-beamptes het vanoggend vergader om die voorval te bespreek en het sonder om die meriete daarvan te bespreek besluit om die saak vir interne dissiplinêre prosesse te verwys ten einde die saak spoedig op te los.” Volgens Fransman is Jacobs tydelik geskors hangende die uitkoms van die dissiplinêre proses. Volgens ŉ Facebook-inskrywing deur Anda Qhama Bici het Jacobs vir Wesley Seale, die navorser, gevra om ŉ organisatoriese verslag op te stel. Seale het glo geweier waarna Jacobs hom glo aangerand het. Bici het glo ook ŉ foto by die inskrywing gelaai wat wys hoe Seale bloei aan die linkerkant van sy kop. Jabu Mfusi, woordvoerder van die ANC in die Wes-Kaap, het gesê Seale het Maandag ŉ klag by die polisie aanhangig gemaak, maar dat hy nog nie ŉ saaknommer ontvang het nie. Volgens Mfusi is Seale daarna na ŉ plaaslike hospitaal om steke te kry. Thandi Manikivana sal intussen as sekretaris waarneem. Seale is intussen vir twee weke op verlof.